זה היה שבוע שהכל הקצין בו. בתקופה שכזו שכולם סגורים בבית בסוג של כפייה, הביחד יכול להיות מאחד אבל כשקיים קרע, הוא בדרך כלל מקצין וכל השריטות מתגלות ומתפרצות בלי שליטה.
נפגשנו כבר לפני כשבועיים, היא סיפרה שמשהו בהליך שבו היא מיוצגת על ידי משרד אחר, לא מסתדר לה. זה לא התוצאות המשפטיות כמו הדרך, אמרה לי. משהו שם לא מסונכרן איתי ואני מרגישה שמישהו אחר מנווט ומנהל לי את החיים והם נראים יותר ויותר רע.
הם נשואים שלושים ושש שנים. הילדים כבר גדולים, יש נכדים מקסימים אבל אין טיפת אושר ושלווה בחייה.
למעלה מעשרים שנה שהם בנפרד. על הנייר הם נשואים, הם גם חולקים את אותו הבית, אבל בגלל מלחמות אגו וכסף הם לא נפרדים.
היא תיארה לי שנים של בגידות, של כעס, התנתקות, ניסיונות כושלים של טיפולים זוגיים וחוזר חלילה. סרטן קיבלתי מזה וגם אז הוא נתן לי להתמודד לבד, לא תמך, לא סייע, ברח עם המאהבת שלו והשאיר אותי לבד כמו כלב. כששאלתי למה היא עדיין מתגוררת עימו תחת אותה קורת גג אחת, רואה אותו כל יום, מתמודדת עם הקושי כל רגע ללא הפוגה, היא השיבה שעורכי הדין שלה ייעצו לה לא לעזוב וחוץ מזה אמרה, הוא מרוויח פי שלוש ממני, יש לו פנסיות מטורפות! אין לי כסף לשכירות, שהוא יעזוב! וככה שנים על גבי שנים הם רבים מי עוזב ובינתיים הגוף נאכל לה ממחלות והלב מדמם ודואב.
את השנים היא העבירה בשכירת חוקרים שיעקבו אחריו ויתעדו כל רגע מבגידותיו. את הכסף היא הוציאה על מעקבים, על מומחים שניתחו כל שורה בפעולות חשבונות הבנק שלו, על עורכי דין שמנהלים הליכים שנים על גבי שנים, אבל כסף לקחת לעצמה פינה שקטה, לזה לא היה.
ידעתי שיהיה לה קשה לשמוע את דעתי, אבל באותה מידה היה לי ברור שהיא משוועת למשהו אחר, לשינוי, לפתרון. שנייה לפני ששטחתי בפניה את משנתי ודעתי הנחרצת בנושא, לקחתי את ידה (עוד היה מותר...) הסתכלתי לתוך עיניה העייפות והמבט של שתינו אמר הכל.
המלחמות גומרות לנו את הבריאות, את הגוף ואת הנפש. ככה זה בכל מלחמה- מלחמה באויב, מלחמה בטרור, מלחמה בנגיף, או מלחמה בבן הזוג שלנו.
נכון, לעיתים הן בלתי נמנעות. אבל בדיוק כמו במלחמה אותה אנו עוברים בימים אלו, שבה קודם כל, כל אחד דואג לבריאותו, מתרחק ממדבקים פוטנציאלים, ממקורות שעלולים לפגוע, עושה בקרת נזקים ומטעין עצמו במקסימום אנרגיה לקראת תהליך ארוך ולא נודע, גם במקרה הזה, אני סבורה שצריך להתנהל אחרת כדי שיתאפשר להמשיך בהליך ובמצב. חובה לגייס כל משאב כדי להתרחק ממה שעושה לנו רע.
כן, לעיתים עדיף לבד שקט ושפוי מאשר ביחד רע! לחפש כל מה שיכול לגרום לך להתרומם, להתחזק. לעשות בחינת מצב עדכנית, יתכן שהדרך שהתנהלו בה שנים בהליכים ארוכים שוחקים ויקרים, כבר פחות נכונה ורלבנטית.
וכמו הגל ששוטף את הרשתות החברתיות עכשיו בתובנות והרהורים על החיים שלפני והחיים שאחרי... זה בדיוק הזמן לעשות חישוב מסלול מחדש .